Гулъытэ хуэныкъуэхэм зыщIагъакъуэ
Социальнэ лэжьакIуэм и махуэр щагъэлъэпIащ Бахъсэн щIыналъэм хыхьэ Куба къуажэм ЩэнхабзэмкIэ и унэм. Абы кърихьэлIащ Бахъсэн районым и щIыналъэ администрацэм и унафэщIым и япэ къуэдзэ Къэнэмэт Рустам, районым ЦIыхухэр IэнатIэкIэ къызэгъэпэщынымкIэ и центрым и унафэщI Сэбан Руслан, КъБР-м и социальнэ IэнатIэм щIыхь зиIэ и лэжьакIуэ Къаздэхъу Олег.
КърихьэлIахэм махуэшхуэмкIэ ехъуэхъуащ, я IуэхущIапIэм щрагъэкIуэкI лэжьыгъэхэм тепсэлъыхьащ ЦIыхухэм социальнэ дэIэпыкъуныгъэ етынымкIэ комплекснэ центрым (КЦСОН) и унафэщI Къэнэмэт Юрислъам.
— ЦIыхухэм сэбэп уахуэхъуныр сыт щыгъуи гуапэщ икIи жэуаплыныгъэшхуэ зыпылъщ. Фи IэнатIэр зэрымытыншыр абыхэм зыхащIэну сынывохъуэхъу! Фэ фщыщ дэтхэнэми хэлъхьэныгъэ хуещI Бахъсэн щIыналъэм псэукIэр щефIэкIуэным, — жиIащ абы.
Бахъсэн районым и щIыналъэ администрацэм и унафIэщIым къыбгъэдэкIыу социальнэ Iуэхум пэрытхэм ехъуэхъуащ, къыхэжаныкIахэм щIыхь тхылъхэр яритыжащ Къэнэмэт Рустам.
— Фэ къыхэфхащ лэжьыгъэ щхьэпэ — гулъытэ хуэныкъуэхэм сэбэп фахуохъу. Зэпымыууэ гулъытэ яхувощI, гу хуабагъэ ялъывогъэс зи щхьэ къывэзыхьэлIэхэм, — захуигъэзащ абы Iуэхум хэтхэм.
Махуэшхуэм хэту екIуэкIащ социальнэ лэжьакIуэхэм я зэфIэкIхэр щагъэлъэгъуа зэхьэзэхуэхэр. Абы хэтахэр зэпеуащ уэрэд жыIэнкIэ, къэфэнкIэ, усэ къеджэнкIэ, шхыныгъуэхэм я пщэфIыкIэкIэ, теплъэгъуэхэри ягъэлъэгъуащ. КъэпщытакIуэ гупым нэхъыфIхэр къыхахащ.
Бахъсэн щIыналъэм щыIэ КЦСОН-м щолажьэ цIыхуи 169-рэ. Центрым хэтщ къудамэ 11. Абы щыщу 4-р хухэхащ жьыкIэфэкIэхэмрэ ныкъуэдыкъуэхэмрэ я унэ социальнэ дэIэпыкъуныгъэ щетыным. Апхуэдэуи хэтщ фIэкIыпIэ зимыIэ социальнэ IуэхутхьэбзэхэмкIэ, балигъыпIэ имыувахэм якIэлъыплъынымкIэ, цIыхухэм яIущIэнымрэ унагъуэхэмрэ сабийхэмрэ психологие дэIэпыкъуныгъэ етынымкIэ, къызэзыгъэпэщ-методикэ къудамэхэр.
Абазэ Лерэ,
Бахъсэн районым и щIыналъэ
администрацэм и пресс-IуэхущIапIэм и лэжьакIуэ.
